Marian Copilu a făcut lista! Antrenorul favorit să preia Petrolul Ploiești
Petrolul Ploiești a rămas fără antrenor, după ce Florin Pârvu (48 de ani) a plecat de la echipă.
Antrenorul ar urma să semneze rezilierea contractului în cursul zilei de marți, iar Petrolul va fi nevoită să găsească un alt tehnician pentru ultima parte a sezonului.
Aflată, până nu de mult, în lupta pentr play-off-ul din Superligă, Petrolul a încheiat sezonul regulat pe locul zece și se va lupta, după înjumătățirea punctajului, pentru supraviețuirea în prima divizie.
Petrolul Ploiești are doi antrenori pe listă
Marian Copilu, președintele clubului și omul care ia toate deciziile importante de la Petrolul, a întocmit deja o listă cu doi posibili înlocuitori pentru Florin Pârvu: Laszlo Balint și Ovidiu Burcă, scrie iAMSport.ro.
Fostul antrenor de la Dinamo nu deține licența PRO, lucru pe care oficialul de la Petrolul îl consideră ca fiind un impediment, astfel că Laszlo Balint devine favorit pentru banca tehnică a prahovenilor.
Balint a fost dorit de Marian Copilu la Petrolul și după plecarea lui Nae Constantin, dar în cele din urmă s-a ajuns la varianta Florin Pârvu.
Noul antrenor de la Petrolul Ploiești ar putea debuta luni, 18 martie, pe teren propriu, în meciul cu FCU Craiova.
CV-ul lui Florin Pârvu
Florin Pârvu a preluat Petrolul Ploiești în februarie 2023, după ce Nae Constantin a plecat de la echipă, și a rezistat un an și o lună pe banca grupării prahovene, timp în care a adunat 48 de meciuri.
Înainte de a prelua Petrolul, Pârvu a mai fost antrenor secund la CS Turnu-Severin, unde a colaborat cu Marian Bondrea, Cosmin Bodea, Nicolo Napoli și Ionel Gane, la Petrolul Ploiești cu Răzvan Lucescu și la Rapid cu Dan Alexa.
De asemenea, tehnicianul a pregătit și echipa U19 a chinezilor de la Henan FC.
Urmăriți SPORT.RO și pe Google News